Բերկրին գտնվում է Վանա լճից հյուսիս-արևելք, լճափից 16 կմ հեռավորության վրա, Բերկրի գետի աջակողմյան հարթավայրում, ձորամիջում։ Հեռավորությունը Վան քաղաքից մոտ 90 կմ է, իսկ Արճեշից՝ 40 կմ։ Պատմականորեն Բերկրին մտնում էր Մեծ Հայքի Վասպուրական աշխարհի Առբերանի գավառի մեջ։ Հնում այն Գնունի նախարարական տան տիրույթն էր, իսկ VIII—IX դարերից անցել է Արծրունիներին։ Նոր ժամանակներում, ըստ թուրքական վարչական բաժանման, Վանի նահանգի Բերկրիի գավառակի կենտրոնն էր։